
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 august 2009

	Nr.
	27/ 387


R A P O R T

asupra proiectului de Lege pentru modificarea lit.e) a art. 16 din Legea nr. 44/1994 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95  din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 314 din 17 iunie 2009 cu dezbaterea pe fond în procedură obişnuită  a proiectului de Lege pentru modificarea lit.e) a art. 16 din Legea nr. 44/1994 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.248/27.03.2009)
· avizul negativ al Comisiei pentru buget, finanţe şi bănci (nr.22/366/23.06.2009)
· avizul favorabil al Comisiei juridice, de disciplină şi imunităţi (nr.31/611/24.06.2009)
· avizul negativ al Comisiei pentru apărare, ordine publică şi siguranţă naţională (nr.32/345/24.06.2009)
· avizul negativ al Comisiei pentru egalitatea de şanse pentru femei şi bărbaţi (nr.37/353/24.06.2009)
· punctul de vedere negativ al Guvernului (nr.986/21.04.2009)
Proiectul de lege  are ca obiect de reglementare modificarea lit.e) a art. 16 din Legea nr. 44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare, în sensul scutirii beneficiarilor acestei legi de la plata impozitelor şi taxelor locale, precum şi de la plata impozitului corespunzător pentru terenurile cu destinaţie agricolă şi forestieră, în suprafaţă de până la 5 ha, în prezent scutirea aplicându-se doar pentru terenurile arabile.
Comisia propune Plenului Camerei Deputaţilor respingerea proiectului de lege  din următoarele considerente:
-extinderea scutirii de la plata impozitului corespunzător terenurilor cu destinaţie agricolă şi forestieră va diminua veniturile bugetelor locale;
-având în vedere atât dispoziţiile art.14 alin.(5) din Legea nr. 273/2006 privind finanţele publice locale, cu modificările şi completările ulterioare, cât şi cele ale art. 138 alin. (5) din Constituţia României, iniţiatorii ar fi trebuit să prevadă sursele de acoperire a micşorării veniturilor bugetare.
Proiectul de lege  face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din data de 26 august 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
- d-l Marius Lazăr - Secretar de Stat

- d-na Gabriela Mateescu - director

- d-na Cecilia Sebe – consilier.
La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu 9 voturi pentru, 5 voturi împotrivă şi 2 abţineri.

Proiectul de lege  a fost adoptat  de Senat în şedinţa din 15 iunie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly






Întocmit,

Expert Monica Rallu CURTA

